PMB-burgemeester in ongelukChris Ndlela. Foto: msunduzi.gov.za Chris Ndlela, die burgemeester van die Msunduzi-munisipaliteit in Pietermaritzburg, KwaZulu-Natal, sy lyfwag en bestuurder was Maandagoggend in sy amptelike voertuig in ŉ ongeluk met ŉ munisipale vragmotor betrokke. “Die burgemeester was op pad na ŉ vergadering toe sy voertuig en ŉ vragmotor op die N3-snelweg naby die Mariannhill-tolhek gebots het,” het Brian Zuma, die munisipaliteit se woordvoerder, gesê. Volgens Zuma is die drie na die Hillcrest-hospitaal geneem vir ŉ ondersoek, maar hulle is nie beseer nie. Paramedici van ER24 het egter vroeër in ŉ verklaring gesê ŉ hoëprofiel-staatsamptenaar het ernstige beserings tydens die ongeluk opgedoen. “ŉ Munisipale vragmotor het net na 10:00 teen ŉ amptelike voertuig met blouligte gebots. Albei voertuie het in die rigting van Durban gery,” het Luyanda Majija, ŉ woordvoerder van ER24, gesê. “Die staatsamptenaar het ernstige beserings opgedoen. Hy is op die toneel gestabiliseer, waarna hy na die Hillcrest-hospitaal geneem is vir verdere behandeling. Hy is saam met sy bestuurder en lyfwag na die hospitaal geneem. Die bestuurder en lyfwag het geringe beserings opgedoen.” Majija het gesê ŉ ooggetuie, wat die ongeluk in sy truspieëltjie sien gebeur het, het gesien hoe die medium-grootte vragmotor oor die snelweg gery en teen die voertuig gebots het. Die twee mans in die vragmotor, albei in hul 40s, het geringe beserings opgedoen. Die polisie ondersoek die voorval.